
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2009

	Nr.
	27/352


R A P O R T

asupra propunerii legislative pentru modificarea şi completarea Legii nr.7/2007 privind susţinerea familiei în vederea creşterii copilului
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 578 din 24 septembrie 2008 cu dezbaterea pe fond, în procedură obişnuită, a propunerii legislative pentru modificarea şi completarea Legii nr.7/2007 privind susţinerea familiei în vederea creşterii copilului.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.189/25.02.2008)

· avizul negativ al Comisiei juridice, de disciplină şi imunităţi (nr.31/924/27.01.2009)

· avizul favorabil al Comisiei pentru buget finanţe şi bănci (nr.421/04.03.2009)

· avizul negativ al Comisiei pentru egalitatea de şanse pentru femei şi bărbaţi (nr.37/27/02.02.2009)
· punctele de vedere negative ale Guvernului (nr.825 din 31.03.2008 şi nr.91/552/DRP din 10.02.2009).

· punctul de vedere negativ al Ministerului Finanţelor Publice (nr.15718 din 03.03.2009).

Propunerea legislativă are ca obiect de reglementare completarea  alin.(2) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007, în sensul extinderii acordării indemnizaţiei lunare pentru creşterea copilului şi persoanelor care urmează cursurile de zi ale învăţământului universitar organizat potrivit legii, frecventate fără întrerupere, fiind exceptate de la această obligaţie persoanele care au întrerupt cursurile din motive medicale.

De asemenea, iniţiativa legislativă prevede şi obligaţia returnării integrale a indemnizaţiei în situaţia în care mama studentă nu îşi continuă studiile.

Comisia propune Plenului Camerei Deputaţilor respingerea iniţiativei legislative întrucât indemnizaţia pentru creşterea copilului se acordă persoanelor care, în ultimul an anterior datei naşterii copilului, au realizat timp de 12 luni venituri profesionale supuse impozitului pe venit potrivit prevederilor Legii nr.571/2003 privind Codul fiscal, cu modificările şi completările ulterioare. Indemnizaţia pentru creşterea copilului nu mai reprezintă un venit obţinut ca urmare a unui stagiu de cotizare într-un sistem asigurator. Indemnizaţia reprezintă de fapt o sumă care să permită familiei creşterea copilului şi să compenseze, în cazul salariaţilor, veniturile salariale care, în această perioadă, nu mai pot fi obţinute.

Extinderea acordării acestei indemnizaţii şi persoanelor care urmează cursurile unei instituţii de învăţământ nu se justifică întrucât se încalcă principiul pe care se bazează Ordonanţa de urgenţă a Guvernului nr. 148/2005, respectiv acela de a sprijini persoanele care pentru o anumită perioadă îşi suspendă raporturile de muncă pentru a creşte şi a îngriji copilul. Persoanele care nu au avut activitate profesională beneficiază de sprijin sub forma alocaţiei de stat, în cuantum de 200 de lei, până la împlinirea de către copil a vârstei de 2 ani. 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 25 martie 2009 a participat, în conformitate cu prevederile art.55 din Regulamentul Camerei Deputaţilor, d-na Mariana Nedelcu, Secretar de Stat în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 17 voturi pentru şi o abţinere.
Propunerea legislativă a fost respinsă de Senat în şedinţa din 17 septembrie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier Elena Mesaroş
Întocmit,

Consilier Elena Anghel










1/3
PAGE  
3/3

[image: image1.png]